SKRIFTLIG FORESPØRGSEL E-0714/03

af Rosa Miguélez Ramos (PSE) til Rådet

(11. marts 2003)

Om: Prestige: Supplerende europæisk erstatningsfond

Europa-Parlamentet vedtog den 21. november 2002 en beslutning om katastrofen forårsaget af tankskibet Prestiges forlis ud for Galiciens kyst, hvis punkt 6 lyder som følger:

kræver, at Kommissionens forslag om oprettelse af en europæisk fond på yderligere 1 mia. EUR for erstatning for olieforurening gennemføres omgående.

Den 19. december 2002 vedtog Europa-Parlamentet en ny beslutning om Prestiges forlis ud for Galiciens kyst, hvis punkt 9 lyder som følger:

kræver, at Rådet vedtager en tilfredsstillende fælles holdning på linje med Parlamentets holdning under førstebehandlingen af forslaget om oprettelse af en fond for erstatning for olieforurening i europæiske farvande.

Hvilken værdi tillægger Rådet disse krav fra EP?

Hvilke foranstaltninger har Rådet iværksat, eller påtænker det at iværksætte i denne forbindelse?

Svar

(2. oktober 2003)

Som led i Erika II-pakken foreslog Kommissionen i december 2000, at der oprettes en EU-fond for erstatning af skader forårsaget af olieforurening i europæiske farvande. Rådet var af den opfattelse, at det var nødvendigt at sikre en fyldestgørende og så vidt mulig samlet ordning for ansvar og erstatning for skader forårsaget af forurening med olieprodukter eller andre farlige og forurenende stoffer, der transporteres ad søvejen, men foretrak imidlertid at nå dette mål gennem en international løsning inden for Den Internationale Søfartsorganisation (IMO) og i stedet tilslutte sig, at der oprettes en supplerende fond for skader forårsaget af olieforurening inden for rammerne af Den Internationale Fond for Erstatning af Skader ved Olieforurening (IOPCF). Rådet (transport) enedes derfor den 28. juni 2001 om en fælles strategi for medlemsstaternes delegationer og Kommissionens repræsentanter i de igangværende forhandlinger i IOPCF- og IMO-regi med henblik på snarest muligt at nå til enighed om oprettelse af en sådan fond, helst i 2003.

Denne fælles strategi fik et tilfredsstillende resultat, idet det på den diplomatiske konference den 16. maj 2003 blev besluttet at vedtage en protokol om oprettelse af en supplerende international fond for erstatning af skader ved olieforurening. Denne fond vil bidrage med en tredjedel til den erstatning, der ydes i henhold til konventionen af 1992 om det privatretlige ansvar og til fondskonventionen af 1992, således at det samlede erstatningsbeløb, der kan ydes ved en enkelt begivenhed, forøges til 750 mio. særlige trækningsrettigheder (SDR), hvilket svarer til ca. 910 mio. EUR. Dette betyder en femdobling af den erstatning, der vil kunne udbetales til ofrene for olieforurening.

Protokollen vil være åben for undertegnelse fra den 31. juli 2003, og den nye fond vil være en realitet, når protokollen er blevet undertegnet af mindst otte stater, der samlet har modtaget mindst 450 mio. tons afgiftspligtig olie. Ratificeres den nye fond af de 15 medlemsstater og de 10 tiltrædelseslande, vil den således være operationel. Der erindres i den forbindelse om, at Rådet (telekommunikation, transport og energi) den 6. december 2002 på ny bekræftede, at de medlemsstater, der er parter i de eksisterende globale erstatningsordninger, vil ratificere den supplerende fond.